གོང་གསལ་བཞིན་རྒྱན་དང་མཆོག་གི་རྣམ་གྲངས་ལ་རྩི་ལུགས་མི་འདྲ་པའམ་གྲངས་འདྲེན་མི་འདྲ་བ་ཤིན་ཏུ་མང་ནའང་རྒྱན་དྲུག་གི་ཐ་སྙད་ནི་རྒྱ་གར་མཁས་པའི་རང་གཞུང་དུ་མི་སྣང་ཡང་བོད་དུ་གྲགས་པ་ནི་རྗེ་བཙུན་ཏྰ་ར་ནྰ་ཐའི་རྒྱ་གར་ཆོས་འབྱུང་གི་ཚིག་ཟུར་ཁོ་ནར་སྣང་།འོན་ཀྱང་།ཐ་སྙད་འདི་རིགས་ཀྱིས་མཚོན་པའི་རྣམ་གྲངས་སོགས་ཀུན་ལ་རྒྱ་གར་གྱི་ཚིག་མཛོད་སོགས་ཀྱིས་ཤུགས་རྐྱེན་ཐེབས་པ་ངེས་ཅན་དུ་སྣང་བས་ཅུང་ཙམ་ཞུས་ན།།སྤྱིར་རྒྱ་གར་ནི་འཛམ་གླིང་ཤེས་རིག་གི་མགོ་ཁུངས་ཆེན་པོ་གཅིག་དང་ཚིག་དོན་གྱི་ཐ་སྙད་རྣམ་གྲངས་མང་པོའི་ཕྱི་མོ་ལྟ་བུར་སོང་གཤིས།ནུབ་ཕྱོགས་པས་ཀྱང་དང་པོར་རྒྱ་གར་ཤར་ཕྱོགས་པའི་ཚིག་མཛོད་སོགས་ལ་དཔེ་དེད་ནས་ཡར་རྒྱས་བཏང་སྐད་འདུགམ་གཞི་ཚིག་མཛོད་ཀྱི་ཐ་སྙད་དེ་ལོ་ངོ་སྟོང་ཕྲག་མང་པོའི་ཡར་སྔོན་ཏེ་སྟོན་པ་སངས་རྒྱས་འཇིག་རྟེན་དུ་མ་བྱོན་གོང་ནས་རྒྱ་གར་ལ་ཡོད་པར་ཚོད་དཔག་བྱེད་ཐུབ་ཅེས་མཁས་དབང་ཟམ་གདོང་རིན་པོ་ཆེས་འཆད།དེ་ཡང་ཚིག་མཛོད་སོགས་རྩོམ་པའི་སྲོལ་རྒྱུན་ལ་བརྟེན་ནས་ཚོད་དཔག་བྱས་པ་སྟེ།འཆི་མེད་སེང་གེས་མཛད་པའི་འཆི་མེད་མཛོད་ལྟ་བུ་ནི།དེ་ཙམ་གྱིས་རྙིང་པ་མ་ཡིན་ཡང་དེས་སྔོན་མ་ནས་རྒྱ་གར་དུ་ཚིག་གི་མཛོད་དང་དོན་གྱི་མཛོད་རྩོམ་པའི་སྲོལ་རྒྱུན་ཡོད་པ་ཤེས་ཐུབ་པ་དེ་རེད།ཅེས་སོ།།ལར་ཚིག་མཛོད་ཀྱི་གཞུང་ལས་མིང་གི་རྣམ་གྲངས་སོགས་ཁོལ་དུ་བྱུང་ནས་གླེགས་བམ་དུ་སྡེབ་པ་སོགས་ཀྱང་རྒྱ་གར་དུ་སྣང་བས་བོད་ལ་དེས་ཤུགས་རྐྱེན་ཐེབས་པ་ནི་སྨྲ་ག་ལ་དགོས།རེད་དེ།བསྟན་པ་སྔ་དར་སྐབས་སུ་བོད་ལ་ཚིག་གི་མཛོད་སོགས་ཅི་ཡང་མེད་པས་སྐབས་དེར་མིང་གི་རྣམ་གྲངས་སམ་གྲངས་སྡོམ་གྱི་དབྱེ་བ་སོགས་ཀྱང་གཞུང་ལུགས་སུ་བྱས་ནས་དར་ཁྱབ་ཆེན་པོར་བཏང་བར་མི་སྣང་ངོ་།།འོན་ཀྱང་།གནའ་སྔ་མོ་ནས་ས་གནས་དང་ལས་རིགས་སོགས་ཕྱོགས་མང་པོར་གྲངས་སྡོམ་གྱི་དབྱེ་བ་མཛད་ནས་ཆེད་བསྟོད་སོགས་ཀྱིས་མིང་གི་རྣམ་གྲངས་རྩི་ལུགས་ཀྱི་སྲོལ་ཁ་བདོག་རྐྱེན།ཕྱིས་སུ་རྒྱ་གར་པའི་རིག་གནས་ཤུགས་རྐྱེན་དང་མཉམ་བསྡེབས་འོག་རྣམ་གྲངས་རྩི་ལུགས་ལའང་འགྱུར་བ་རབ་དང་རིམ་པ་ཞིག་བྱུང་བར་སྣང་ངོ།།འགྱུར་བ་དེ་དག་གི་ཁྲོད་དུ་རྒྱན་དང་མཆོག་གི་ཐ་སྙད་ཀྱི་གྲངས་ལའང་མི་འདྲ་བའི་ཁྱད་པར་ཐོན་པ་མ་ཟད་རྒྱན་དང་མཆོག་གི་འགྲེལ་ལུགས་ལའང་ཕྱིས་ཀྱི་རྣམ་གྲངས་གཞན་གྱི་ཐ་སྙད་ཀྱིས་ཤུགས་རྐྱེན་ཐེབས་པ་ངེས་ཅན་སྣང་།དཔེར་ན།བར་ཚར་གྱི་བུ་ཆེན་གངས་ཅན་མཛེས་པའི་རྒྱན་དྲུག་དང་མཆོག་གཉིས་ནི་མདོ་སྔགས་རིག་གནས་སོགས་གཞུང་སོ་སོར་དམིགས་བསལ་གྱི་མཁས་པའི་གདན་ཐོབ་རེག་པའི་ཆ་ནས་བཏགས་པ་ལྟར།ཕྱིས་སུ་འཛམ་གླིང་རྒྱན་དྲུག་མཆོག་གཉིས་ཀྱི་འགྲེལ་ལུགས་ལའང་དེ་ལྟར་བྱུང་བར་སྣང་།དེ་བཞིན་གངས་ཅན་མཁས་པའི་རྒྱན་དྲུག་གམ་བརྒྱད་སོགས་ཀྱི་ཐ་སྙད་ཀྱང་འཛམ་གླིང་མཁས་པའི་རྒྱན་དྲུག་སོགས་ཐ་སྙད་ཇི་བཞིན་སྤྱད་ནས་ཁྱབ་བརྡལ་དུ་སོང་བ་སྨྲ་མི་དགོས།དེ་སྔོན་བོད་དུ་གྲགས་པའི་རྒྱན་དྲུག་གི་ཐ་སྙད་སྔ་ཤོས་ནི།མདོ་གཟེར་མིག་ཅེས་པའི་གཡུང་དྲུང་བོན་གྱི་གཞུང་རྙིང་ཤོས་དེ་ཡིན་པར་སྣང་མོད་གོང་གི་རྒྱན་དྲུག་གི་གོ་དོན་དང་གཏན་ནས་མི་འདྲ་བར་ཆགས་ཡོད།དེར་གསུངས་པ་ནི་རང་རེའི་ཁྲི་དྲུག་འགྱོགས་སམ་ཕ་རོལ་དུ་ཕྱིན་པ་དྲུག་མཚོན་པའི་ཁྲིའི་རྒྱབ་ཡོལ་གྱི་རྒྱན་སྣ་དྲུག་སྟེ་མཁའ་ལྡིང་སོགས་སུ་ཤེས་བྱ་ཀུན་ཁྱབ་རྩ་འགྲེལ་དུ་སྦྱར་ཞིང་ཞིབ་པར་ཚང་དབང་དགེ་འདུན་བསྟན་པ་དང་མཁར་ནག་སྐལ་བཟང་སོགས་ཀྱིས་བྲིས་པའི་དེང་རྩོམ་ཡང་མང་དུ་བདོག་པས་དེ་དག་ལ་གཟིགས་པར་ཞུ།གང་ལྟར།བོད་དུ་རྒྱན་དྲུག་གི་ཐ་སྙད་དངོས་སུ་བྱུང་བ་སྔ་ཤོས་ནི་གོང་གསལ་བཞིན་མདོ་གཟེར་མིག་ལྟ་བུ་ཡིན་པར་སྣང་ཞིང་དེ་ནི་དུས་རབས་བཅུ་གཅིག་པའི་དུས་དཀྱིལ་ཙམ་ལ་བྱུང་བར་མཁར་རྨེའུ་བསམ་གཏན་རྒྱ་མཚོའི་མདའ་དང་འཕང་དུ་གསལ་ལོ།།ནང་པའི་རྒྱུད་སྡེ་རྣམས་སུ་ཐ་སྙད་འདི་རིགས་དང་མཚུངས་པའི་རུས་པའི་རྒྱན་དྲུག་སོགས་ཡོད་པའི་གསལ་བཤད་ཞུ་མཁན་བྱུང་ཡང་ཞིབ་པའི་ལྟ་ཀློག་མ་ཐུབ་པས་རྒྱུས་ཡོད་དག་གིས་སྨྲ་བར་འཚལ།དུས་རབས་བཅུ་གསུམ་པའི་དུས་མཇུག་ཙམ་དུ་ཡར་ལུང་ས་ཆར་ཨུ་རྒྱན་གླིང་བས་གཏེར་ནས་བཏོན་པའི་སློབ་དཔོན་པདྨའི་རྣམ་ཐར་ཏེ།རྗེ་འབངས་ཉེར་ལྔའི་ཡ་གྱལ་མཁའ་འགྲོ་ཡེ་ཤེས་མཚོ་རྒྱལ་གྱིས་མཛད་པར་གྲགས་པའི་པདྨ་བཀའ་ཐང་དུ་ཡང་།རྒྱན་དྲུག་གི་ཐ་སྙད་གོང་འོག་རེ་འགར་བྱུང་།དེས་ན་ཕྱིན་དྲུག་མཚོན་པའི་རྒྱན་ལ་གླང་བོ་ཆེ་སྟོབས་ཀྱི་རྒྱན་དང་སེང་གེ་མི་འཇིགས་པའི་རྒྱན་སོགས་སུ་སྨོས་པ་དང་།ཡང་ན།བྱ་ཁྱུང་ཆུ་སྲིན་འབྲུག་དང་ཀླུ་ཕྲུག་སོགས།།ཅེས་པ་ལྟར་བྱ་རྒྱལ་ཁྱུང་ཆེན་དང་ཆུ་སྲིན་དང་འབྲུག་དང་ཀླུ་ཕྲུག་དང་ཡི་གེ་དང་གནོད་སྦྱིན་རྣམས་ལ་གོ་བ་དང་།ཡང་།འཁོར་ལོ་རྣ་ཆ་འགུལ་རྒྱན་གདུ་བུ་དང་།།མཆོད་ཕྱིར་ཐོགས་དང་ཐལ་ཆེན་གྱི་ཚོམ་བུ།།རིམ་བཞིན་བརྩོན་འགྲུས་བཟོད་པ་ཚུལ་ཁྲིམས་དང་།།སྦྱིན་པ་བསམ་གཏན་ཤེས་རབ་དག་ཏུ་གསུངས།།ཅེས་པར་ལྟར་གཞན་དུ་བཤད་པའི་སྤྲུལ་བའི་སྐུའི་རྒྱན་དྲུག་གམ་སྐུ་ལ་མཛེས་པའི་རྒྱན་དྲུག་དང་མཚུངས་མིན་ཡང་བརྟགསྐུ་ལ་མཛེས་བའི་རྒྱན་གྱི་ཐ་སྙད་ནི་རྒྱ་གར་མཁས་པའི་གཞུང་ནའང་གྲགས་པར་སྣང་མོད་འདི་དག་དང་གོ་དོན་འདྲ་མིན་མ་རྟོགས།མདོར་ན།སྔགས་ཕྱི་བ་ལྟར་དབུ་རྒྱན་སོགས་གོང་དུ་བཤད་པའི་བགྲང་ལུགས་གང་ཡིན་ཡང་འཛམ་གླིང་རྒྱན་དྲུག་གི་ཐ་སྙད་ཀྱི་གཞི་འཛིན་སའི་གཙོ་བོར་སྣང་ཞིང་།ད་དུང་སྟོད་འགག་གི་རྒྱན་དྲུག་སྟེ་བུམ་པ་ལྟོ་བའི་རྒྱན་སོགས་ཀྱང་གོང་གི་ཐ་སྙད་དེ་དག་གི་འདོགས་ལུགས་དང་ཆུ་ལ་ཆུ་བཞག་ཏུ་སོང་གཤིས་གཅིག་གིས་གཅིག་ལ་ཤུགས་རྐྱེན་ཐེབས་པ་སྨོས་མ་དགོས་པར་སྣང་།